המועצה האזורית מטה יהודה ערכה השבוע את כנס היין ה-3 של יקבי מטה יהודה, אשר נערך השנה בסימן חגיגות העשרים למועדון היין ולדרך היין במועצה. הכנס נערך במלון 'יערים' שבמעלה החמישה, בנוכחות מנכ"ל המועצה לגפן היין, צחי דותן; וראש המועצה האזורית מטה יהודה, ניב ויזל, שבירך את עשרות המשתתפים.
צחי דותן עדכן את הנוכחים בנושאים המצויים כעת במרכז הדיון בענף היין הישראלי: ההתמודדות עם הווירוסים בכרמים, היערכות היקבים לקראת הליך ההסדרה ורישיון היצרן, מאמצי היצוא, וגם אודות התקדמות בנושא שילוט חדש לדרכי היין, אשר מועצת מטה יהודה תהיה מחלוציו. עו"ד עידן בר אולפן, אשר גם הנחה את הכנס, הרצה אודות הליך ההכרה באזורי יין בעולם, ועל ההליך הייחודי בו נקטו יקבי מטה יהודה, יחד עם המועצה האזורית, במסגרתו הוגשו לרשם סימני המסחר והפטנטים בקשות לרישום כינויי מקור, עבור אזור היין 'יהודה'ואזורי המשנה 'הרי יהודה' ו'מורדות יהודה'.
בההמשך, סקר פרופ' עמוס הדס את התפתחות המושג 'טרואר', החל ממקורות עתיקים ועד לגלגוליו ופרשנויותיו השונים של המונח 'טרואר' בימינו אנו. עוד הסביר פרופ' הדס על הגישות השונות הנהוגות בעולם לקביעת איכות הכרם והענבים, ועל הדרך בה ניתן להגיע לאידיאל של 'גפן מאוזנת'. הארכיאולוג והכורם מגבעת ישעיהוף ד"ר יגאל ישראל, עסק בהרצאתו בהתפתחות גידול הגפן וייצור היין באזורנו, תוך שהוא מציג ממצאים ארכיאולוגיים והיסטוריים יוצאי דופן, חלקם הגדול כאלו שטרם נחשפו לעין הציבור. לסיום הכנס נערך שולחן עגול של דוברים מומחים, אשר כלל את מנחה הפאנל ניר שחם, בעלים ויינן של יקב ובית ספר ליין 'שורק', שיקי ראוכברגר, היינן הראשי של יקב טפרברג, פרופ' עמוס הדס, וגיא הרן, העוסק גם בהדרכה ובתיירות יין.